**Igazságügyi Minisztérium**

Varga Judit miniszter

1051 Budapest, Nádor u. 22.

**Tisztelt Miniszter Asszony!**

Örömmel vettem, hogy közérdekűadat-igénylésem ügyében államtitkárával is konzultál. Mindazonáltal szeretném felhívni arra a figyelmét, hogy az Ön irányítása alatt álló Minisztérium által átvett tértivevény szerint 2023. március 4-én kapta kézhez levelemet, március 19-én az adatszolgáltatásra nyitva álló törvényben előírt határidő lejár. Remélem, hogy adatigénylésemnek határidőn belül sikerül eleget tennie, mivel azt Önhöz mint igazságügyi miniszterhez intéztem, és az államtitkár jogi álláspontjának kifejtése nem lehet akadálya a törvényes határidő megtartásának.

Adatigénylésem céljára vonatkozó kérdésére válaszul közlöm, hogy a Magyarország Alaptörvényének VI. cikk (2) bekezdése értelmében mindenkinek joga van személyes adatai védelméhez, valamint a közérdekű adatok megismeréséhez és terjesztéséhez.

Az információs önrendelkezési jogról és az információszabadságról szóló 2011. évi CXII. törvény 26. § (1) bekezdése akként szabályozza ezt az alkotmányos alapjogot, hogy „az állami vagy helyi önkormányzati feladatot, valamint jogszabályban meghatározott egyéb közfeladatot ellátó szervnek vagy személynek (a továbbiakban együtt: közfeladatot ellátó szerv) lehetővé kell tennie, hogy a kezelésében lévő közérdekű adatot és közérdekből nyilvános adatot – az e törvényben meghatározott kivételekkel – erre irányuló igény alapján bárki megismerhesse.”

Közérdekűadat-igénylésemmel egy mindenkit megillető **alkotmányos jogot kívántam gyakorolni,** a hatályos törvények szerint ehhez **semmilyen jogosultságot vagy érdekeltséget nem kell igazolnom,** az adatigénylésem célját nem kell közölnöm.

Budapest, 2023. március 19.